paragraph_text: U klubu i reprezentaciji igra važnu ulogu kao obrambeni vezni, s većim naglaskom na razigravanje nego na destrukciju protivničke igre, zbog toga što nije dovoljno jako građen za duele sa suparnicima. Fine je tehnike i udarca, pa je tako dobio nadimak "nježne noge". Izvrstan je izvođač kornera i slobodnih udaraca, a i iz jedanaesteraca gotovo nikad ne griješi. Suigrač iz kluba, Gennaro Gattuso, izjavio je da, kad vidi što sve Pirlo može izvesti s loptom, zapita se da li je on sam uopće nogometaš.